འཛམ་གླིང་ཟླུམ་པོའི་སྒང་གི་ཀློག་པ་པོ་དག་ཆ་བཞག་ན་རྒྱལ་སྲས་ཆུང་ཆུང་ནི་བྱིས་སྒྲུང་ཡིད་ཀྱི་དང་བ་འདྲེན་ཞིང་ཉམས་དགའ་བར་བྱེད་པ་ཞིག་ཡིན་པ་རེད།ཚོར་བ་རྣོ་ཞིང་སེམས་རྩ་ཞིབ་པའི་རྒྱལ་སྲས་ཆུང་ཆུང་དང་ཁ་ནས་ངའོ་སྙམ་ཞིང་ཞེ་རྩ་ཤིན་ཏུ་གཉོམ་པའི་རྒྱ་སེ་མེ་ཏོག་དང་།སེམས་པ་དཀར་ཞིང་རིག་པ་བཀྲ་བའི་ཝ་མོ་ཆུང་ཆུང་།ད་དུང་གོ་ལ་ཆུང་ངུ་རེ་རེའི་སྟེང་གི་བདག་པོ་གཤིས་ཀ་ཁྱོན་ནས་མི་འདྲ་བ་དེ་དག་ཐམས་ཅད་ཀློག་པ་པོས་བཀླགས་མ་ཐག་ཏུ་ཡིད་ལས་འབོར་ཐབས་བྲལ་བའི་གང་ཟག་ཅིག་ཏུ་འགྱུར་བ་གདོན་མི་ཟ།བར་སྣང་ཁམས་ཀྱི་འགྲུལ་བཞུད་ཉམས་མཚར་ཞིང་ཀུན་རྟོག་གིས་ཕྱུག་པ་དེ་རུ་རྒྱལ་སྲས་ཆུང་ཆུང་གིས་རང་ཅག་ལ་དོན་གྱི་ངོ་བོ་ནི་ཆུ་བུར་གྱི་མིག་གིས་མི་མཐོང་བས་སེམས་ཀྱི་མིག་གིས་འཚོལ་དགོས་པའི་གནས་ལུགས་བསྟན་ཡོད་པ་རེད་ལ།ཁོའི་ར་རི་བྲལ་བའི་སེམས་པ་དང་ཡིད་དུ་འོང་བའི་སྐྱོ་ཤས་ཀྱི་དབང་གིས་ཀློག་པ་པོ་བགྲང་ལས་འདས་པ་ཞིག་ཁོ་ལ་དགའ་བཞིན་ཡོད་པ་རེད།སིན་ཐི་ཨེག་སུ་ཕེ་རེ་ཡིས་རྒྱལ་སྲས་ཆུང་ཆུང་གི་སྔོན་དུ་ཞུ་བའི་གཏམ་དུ་དེབ་འདི་ནི་ད་ལྟ་ལོ་ཡིས་ཟིན་པའི་རྒན་པོ་དག་གི་བྱིས་པའི་དུས་སྐབས་ལ་ཕུལ་བ་ཡིན་ཞེས་འཁོད་ཡོད་པ་རེད།སྤྱི་ལོལོར་རྒྱལ་སྲས་ཆུང་ཆུང་དཔར་དུ་བཏབ་པ་ནས་བཟུང་ད་ལྟའི་བར་དུ་འཛམ་གླིང་གི་སྐད་རིགས་བརྒྱ་ལྷག་དུ་བསྒྱུར་ཡོད་པར་མ་ཟད་གློག་བརྙན་དང་ཟློས་གར་སོགས་ཀྱི་རྣམ་པ་ལའང་བསྒྱུར་ཡོད་པས་དུས་རབས་ཉི་ཤུ་པའི་ནང་རྒྱུགས་ཆེས་ཆེ་བའི་བྱིས་སྒྲུང་འདི་ལ་ཀློག་པ་པོ་རྒན་གཞོན་དང་བྱིས་པ་དར་མ་ཀུན་གྱི་དགའ་བསུ་ཆེན་པོ་ཐོབ་ཡོད་པ་རེད་འདུགསིན་ཐི་ཨེག་སུ་ཕེ་རེ་ཉིད་ཚེ་དུས་བྱས་ནས་ལོ་འཁོར་ལྔ་བཅུ་ལོན་པའི་ལོ་དེར་ཁོའི་དབུ་བརྙན་ཧྥ་རན་སིའི་དངུལ་སྒོར་ལྔ་བཅུ་མའི་སྟེང་དུ་བཀོད་དེ་ཁོང་ལ་རྗེས་དྲན་མཛད་ཡོད་ཅིང་།ཡང་མིག་རྡེབ་དབང་ཙམ་གྱི་རིང་ལ་སིན་ཐི་ཨེག་སུ་ཕེ་རེ་ཉིད་ཚེ་ལས་འདས་ནས་ལོ་བདུན་ཅུ་འཁོར་བའི་དུས་སུ་སླེབས་ཡོད་ལ་རྒྱལ་སྲས་ཆུང་ཆུང་གི་གཏམ་རྒྱུད་ལ་ཀློག་པ་པོ་སྔར་བས་ཇེ་མང་དུ་འགྲོ་བཞིན་ཡོད་པ་དང་དེབ་ཀྱི་རྣམ་པ་ཙམ་མ་ཟད་རྣམ་པ་གསར་པ་གང་མང་མང་ཞིག་གི་ལམ་ནས་རྒྱལ་སྲས་ཆུང་ཆུང་གིས་རང་ཅག་གི་འཚོ་བའི་ཁྲོད་དུ་བརྩེ་བ་དང་མཛེས་པ་བརྗོད་གཞིར་མཛད་པའི་བྱིས་སྒྲུང་ཞིག་བཤད་དང་ཤོད་ཀྱིན་ཡོད་པ་རེད།